钦定古今图书集成/理学汇编/经籍典/第038卷 > 《陪守斋至玉湖书院作》陈鉴之
## 钦定古今图书集成/理学汇编/经籍典/第038卷 > 《陪守斋至玉湖书院作》陈鉴之

天垂大溪碧，近树齐远山。水气涵野色，缥缈亭数间。
维昔文节公，孤标凛群奸。飘然两屐齿，云岩遍跻攀。
此地足佳致，差不远市阛。寿峰顾而喜，筑室娱亲颜。
吴兴富台榭，往往携歌鬟。公独抱书来，小舟破湲潺。
花淡水纹丽，鸟啼人意闲。读《易》发妙蕴，不惟平马班。
〈公有易训马班异词〉著述五百卷，星芒照人寰。天街几绣鞍，蹀
躞趋豹关。河来砥柱立，一老菰蒲湾。守斋领客游，秋风韵枯菅。吾诵壁间文，徙倚藓石斑。德人不可见，月
白渔舟还。